Det er en myte uden videnskabeligt belæg, at danskerne skulle være særligt fremmedfjendske. Budskabet om den udbredte og voksende racisme i Danmark er gennem årtier fremført af forskere, som benytter sig af gisninger, citatfusk og lemfældig omgang med data.

Sådan lyder hovedkonklusionerne i bogen "Er danskerne racister? Indvandrerforskningens problemer", der udkommer mandag på forlaget Frydenlund.

En professor og en lektor har stukket hånden i en hvepserede ved en kritisk gennemgang af indvandrerforskningen herhjemme gennem tre årtier. Det er sociologiprofessor Henning Bech, Københavns Universitet, og lektor Mehmet Ümit Necef, Syddansk Universitet, som står bag undersøgelsen.

Indvandrerdebatten har været en af de hedeste i nyere tid. Men mange af de undersøgelser, der bliver brugt i debatten, lever ikke op til almindelige normer for videnskabelighed. De er præget af løsagtige generaliseringer, mangler dokumentation og er båret af "den gode vilje" og en holdning om, at minoriteterne altid bliver undertrykt, konkluderer forfatterne.

Meget af det, forskere kalder racisme, er i virkeligheden udtryk for "berettigede bekymringer, baseret på statistisk viden", for eksempel om indvandreres højere kriminalitetsrate, mener Mehmet Ümit Necef.

»Hver gang der er nogle ting ved indvandrere, som danskerne finder problematiske, har der stået forskere parat til at sige, at det ikke er indvandrerne og deres måde at opføre sig på, der er problematisk - men at det er danskernes racisme, marginalisering og fremmedhad, der får indvandrerne til at opføre sig på den måde,« siger Ümit Necef til Morgenavisen Jyllands-Posten.

Professor i antropologi Peter Hervik fra Aalborg Universitet kritiseres ifølge Weekendavisen for nogle af de grelleste eksempler på manipulation.

Hervik anklages for blandt andet at forvanske et citat fra 2001 af tidligere statsminister Poul Nyrup Rasmussen (S), så det fremstår, som om Nyrup sammenligner muslimske organisationer med rotter, der springer op af hullerne. Nyrup talte imidlertid ikke om muslimer generelt, men om at bekæmpe fundamentalistisk uvæsen, herunder Hizb-ut-Tahrir og Minhaj-ul-Quran. Han nævnte også nazister. Det fremgår bare ikke af Herviks citat.

Hervik mener, at duoen bag bogen ikke har set på helheden af hans forskning.

»Jeg synes, at de skulle lave deres egne undersøgelser og så fremlægge de resultater, de kom frem til, i stedet for at hive tilfældige ting ud fra andres forskning,« siger Peter Hervik til Jyllands-Posten.

Den radikale udlændingeordfører Zenia Stampe erkender over for Berlingske, at politikerne måske har været med til at puste unødigt til fortællingen om danskerne som et særligt intolerant folkefærd.

»Jeg tror, at både højre- og venstrefløjen har lyttet for meget til de skingre stemmer i debatten (....) Men vi som politikere skal selvfølgelig huske os selv på, at de skingre stemmer ikke må tegne flertallet, så det pludselig virker, som om halvdelen af danskerne er racister,« siger Zenia Stampe.